  Виталий Пронин Шаерамы Россилэн Президентэз Владимир Путин вуылэм бере журналистъёслэн юанъёссы тымиськемын ни вал, вылаз ик, та нуналъёсы Александр Бречаловлэн Удмуртиын ужамез дырысен ӵап 3 толэзь тырмиз - талы  аспӧртэм йылпумъян лэсьтӥз кивалтӥсь иворчиос азьын - соосын одӥг ӝӧк сьӧрын чай юыса. А. Бречаловен вераськон ортчиз чай юон улсын.Куашкась коркаос сярысьВладимир Путинлэн  Иже вуылэмезлэн валтӥсь мугез азьло ик чакламын ни вал - татчы люкаськылӥзы кунысьтымы машиностроительёс. Но огшоры калык сое ӧз но кылы, ӧз но адӟы ни  кадь - ваньзэ сайяз... барак. Куашкан калэ вуэм юртъёсты табере нуналлы быдэ телевизор пыр возьмато. Озьыен, та ужпумез сэрттоно-пертчоно.- Югдур секыт, номыр ватонэз, - шуэ А. Бречалов. - Чапаев проездысь юрт ай эшшо номыр ик ӧвӧл, вань копак куашкасьёсыз. Конечно, мынам но туж потэ, Ижын одӥг барак но медаз луы, шоркарын чебер юртъёс гинэ мед сылысалзы, но со капчи уж ӧвӧл. Но озьы-а, тазьы-а, тыршом пумен ваньзэ утялтыны, пыремын-а соос программае, ӧвӧл-а. Но монэ паймытэ огез - асьсэос адямиос улон югдурзэс тупатыны уг дырто, дасьсэ возьмаса пуко. Мон пумиськылӥ барак котырысь юртъёсысь адямиосын, пӧлазы вань семьяен улӥсьёс, кыкназы ужало, тазалыксы ӟеч, малы «Егит семья» программае пыриськонтэм, мукетъёс тыршо ук кредитэн-маин но улон интызэс ӟечомытыны. Процент ке пичи луысал, басьтысалмы, пе, но тазэ но коркамес кельтэ, ми сое муртъёслы сдавать каром... Мон копак абдрай! Я соос быдэс страна тыр бӧрдо, корказы улыны ярантэм шуыса, я отын ик шара верало пайда поттыны выремзы сярысь. Озьы уз пӧрмы! Юрттыны кулэ, но ваньзэ дасяк сётыса, тӥни кызьы пӧрме... Али ми выльысен ӝуткаськом комиссиосты, соос эскерыса потозы Ижысь вань вуж юртъёсты, собере лэсьтом ярантэм коркаосысь калыкез выжтонъя план. Нялтас вераса, туннэ нуналлы Ижысь 69 буш сылӥсь квартира шедьтэмын ни, отчы  выжтэмын луозы туннэ нуналлы тужгес ёрмисьёс. Выль арозь ми, Президент косэмъя, улон инты  одно сётыны кулэ Чапаев проездысь 33 номеро юртын улӥсьёслы. Верай ни, мон лыдъясько, Ижын вань соослэсь но зол кулэяськисьёс, но Президентлэсь косонъёссэ быдэстытэк кельтыны мон уг быгатӥськы...Сюресъёс сярысьАлександр Бречалов, Владимир Путинэн пумиськылыкуз, вераз бадӟым юбилейёс сярысь, сӥзиз-а Президент кыӵе ке юрттэт, басьтоз-а элькунмы ӟеч кузьым федерациысь?- Со сярысь нимысьтыз пыр-поч кенешыны ӧз кылды, - шуиз Тӧролэсь ужзэ быдэсъясь, - но оскисько, малпам ужъёсмы пӧрмозы. Кылсярысь, В. Путин дурбасьтӥз Калашников нимо проспектэз лэсьтонлы. Таӵе паськыт сюрес туж кулэ Ижевсклы. Умой луысал, Союзной урамын развязка лэсьтыса, проспектэз Воткинск шоссе урамозь кыскыса, соку городлэн со палыз но золгес азинскысал. Та туж бадӟым проект, сое быдэстонлы 3-5 ар кулэ луоз. Президент ӵектӥз документъёс дасяны, мон оскисько, юрттоз шуыса.Калыкез туж сюлмаськытэ аэропорт но. Милям туж потэ сое 2020-тӥ арозь йӧскадь тупатъяммы, та объект вань Калашниковлэсь но Удмурт кунлыклэсь юбилейёссэс пусъёнъя планъёсын. Ми куриськом, Ижысь аэропортэз федерал коньдонэн мед тупатъялозы шуыса, угось со - федерал ваньбур. Президентлы кагаз келямын ни. Но ми асьмеос но тэк, дасьсэ возьмаса, ум пукиське,  кылсярысь, «Ижавиалэн» вань прибылез мыноз проект лэсьтыны.Аэропорт кулэ, нош сюрес - кулэгес, ветлӥсьёс уго лобасьёслэсь шӧдскымон тросгес. Али шаерамы сюресъёсты тупатъян программая озьы ик федерал бюджетысь коньдон вуэ. Но сое тус-тас карыны уг яра, котькуд манетсэ  тужгес но кулэ интые пононо. Тани алигес комиссия потаз  Можга ёросэ. Программае пыртэмын Тутайгуртысь Бадӟым Кибъяла  нуись сюрес. Но пумиськонын гуртоос шуизы: таиз сюресмы чидамон ай, кытӥ-отӥ тупатъямез гинэ кулэ каре, нош гурт пушкамы одӥг сюрес но ӧвӧл, ялан дэри коласьком. Сыӵе дыръя, малпасько, калыклэсь мылкыдзэ лыдэ басьтыны кулэ. Оло, зэмзэ но, озьы умойгес луоз?Коньдон сярысь- 3 толэзь ужатозям, вань юанъёсылы мон одӥг гинэ валэктон кылӥсько:  коньдон ӧвӧл... Нош тӥ сое утчады-а? Куриды-а коть? Быдэс республика бадӟым долгын, кредитъёс пӧлы выемын. Котькудӥз кредит тырись  вала, дыр, макем ӝоггес тырод пунэмдэ, сокем ӧжытгес ыштонъёс адӟод. Вань ук амалъёс, кылсярысь, пӧртэм банкъёсын пӧртэм процентъёс, озьы перекредитование карыса араз  200 миллион манетлы долгзэ кулэстыны луиз Ижевск городлэсь. Озьы ик ужаны кулэ мукет муниципалитетъёс.Удмуртиысь кивалтӥсьёс быгатӥзы 14,6 миллиард  манет бюджет кредитэз берыктыны. азьвылгес, Россиысь Минфинлэсь куронъёссэ чакламтэен, сое сётонлэсь Москва куштӥськиз вал. Но Москваын пумиськылыса, кенешыса, пӧрмиз сое берыктыны. Та ласянь умой ужаз Станислав Евдокимов, элькунысьтымы коньдон ужпумъёсъя министрлэсь ужзэ быдэсъясь. Табере ми со коньдонэз кутыны кулэ «дуно» кредитъёсты пытсаны. Монэ паймытэ, пичияк кылдэм коньдонэз соку ик кытчы ке быдтыны выро ке.  Но пунэмъёсты берыктыны кулэ!Команда сярысьМар тужгес секытэз вал та вакчи вакыт ӵоже? Команда.- Шонергес ке, солэн ӧвӧлэз, - пусйиз А. Бречалов. - Огласянь, ваньмыз интыяз: правительство но, аппарат но. Но малы ке но туж дыг ужало. Мон уг валаськы сыӵе ужан сямез, оскизы бере, тыршы вань кужмысь -  астэ жалятэк, дырдэ лыдъятэк. Алигес огзэ министерствоез проект лэсьтыны курисько, кӧня дыр кулэ смета лэсьтыны, юасько. 3 толэзь, пе! 2 арня ӵоже лэсьтӥзы...Татын дышемын ӧвӧл пайдалык (эффективность) сярысь малпаськыны. Лэсь-тӥзы но лэсьтӥзы, мар пӧрмиз - со пӧрмиз. Но со шонер ӧвӧл! Кулэ ичигес уксёен, кужымен калык, элькун понна тросгес пайда лэсьтыны.Адӟи созэ но - адямиос уг сюлмасько, Удмуртия сярысь палэнын но тросгес мед тодозы шуыса. Но тӥледыз ӧз ке тодэ, кин дорады лыктоз? Кыӵе инвестициос сярысь вераськонэз соку? Кулэ кусыпъёс тупатыны, мукет улосъёсын, центрен эшъяськыны, Гербер но со выллем мукет ужрадъёс ортчытъяны. Мыным туж кельшиз, кызьы та ужрадэз дасязы асьме министерствоос. Быгато ужаны, но кулэ на вылэм, со медаз луы асьме понна гинэ. Москваысь Эрмитаж садэ люкаськиз 10 сюрс адями. Со быдӟа город понна, оло, со трос ӧвӧл, но мон, зэмзэ ке,  сомында лыктоз шуыса ӧй ик малпа вал. Та проектэз одно ик азинтом, паськытатом.Спорт  сярысьА. Бречалов Удмуртиын нырысетӥ ужан нуналъёсысеныз ик паймытӥз жадёнэз валатэк ужан сямыныз: вазь ӵукнаысен бер ӝытозь,  ӵемысь одӥг но шутэтскон нуналтэк. Сыӵе ик куронъёс пуктэ юрттӥсьёсыз азе.- Но озьы ужаны кужым кулэ, оло, кыӵе ке витаминъёс юиськоды? - тунсыкъяськизы журналистъёс. - Вае милемлы но рецепттэс.- Мынам витаминэ - спорт, - валэктӥз Александр Владимирович. - Спорт тазалыкез, мугорез гинэ кыдатыны уг юртты, сямез но. Та выль уже но, огласянь, спорт - мон нюръяськыны, вормыны кулэ! Озьы вал котьку, пинал дырысеным. Мыным кельшылӥз маке выльзэ тодыны, асме эскерыны, шуг-секытъёсты вормыны. (Нялтас вераса, А. Бречалов кӧня ке пол ортчылэмын триатлон дистанциез: 3,8 иськем уяса, 180 иськем великен ворттыса но 42 иськем - пыдын бызьыса. Результатэз - 10 час 41 минут, - авт.). Жаляса верано, али спортлы сомында дыр уг шедьтӥськы ни (азьвыл нуналаз 5 час котыр дырме сӥзисько вал), но уг аналскиськы, кызьы сотэк? Улон но ужан интыям но - тренажёръёс. Али малпасько, сюрес вылын дырез тэк быдтонтэм вылысь машинае но кыӵе ке тренажёр интыяны. Эн пайме - спортэн вырыны луэ туж пичи интыын но, мылкыд гинэ мед луоз. Нялтас вераса, августэ Воткинскын ортчозы Россиысь триатлонъя ӵошатсконъёс, дасяськисько Вотка ӵыпет вамен уяса потыны.Зинаида Рябинина   